李璨琛

李璨琛，又叫李燦森，原名李瑋璁，係香港電影演員，香港出世，祖籍廣東東莞，1996年出道拍電影，代表作係《香港製造》。佢喺2010年代頭先後幫無綫電視同香港電視網絡拍過劇集。

爭議

醉酒駕駛事件 
喺2018年2月20號朝早，李璨琛喺九龍城駕著黑色座車沿太子道東行駛期間被交通警截查，接受酒精呼氣測試後證實超標，涉嫌酒後駕駛被捕去到4月11號，佢喺觀塘裁判法院承認控罪，被罰停牌1年同120小時社會服務令，同埋要自費參加駕駛改進課程。

硬銷愛國主義「長官」短片被批評 
2022年8月，李璨琛曾經喺中國大陸嘅微博上載一條短片硬銷愛國訊息，片入面佢飾演警察阻止一名外國人用過期嘅糖拐帶細路仔，同個細路講「這個世界上只有一個爸爸」，配以字幕「只有一個中國」，再用廣東話鬧個外國人「仆街吖，攞啲過期糖呃細路」，再用普通話講「叫什麼Sir，這裡是中國，講中文，叫長官！」。短片惹嚟唔少網民反感，結果同年12月佢有份主演同監製嘅ViuTV劇集《心靈師》首播嗰陣，有啲網民揚言話要罷睇呢套劇。

捧女兒做網絡紅人手法爭議 
李璨琛同佢老婆梁志瑩喺生咗兩個女之後，一直想捧佢個女做網絡紅人，仲開咗社交媒體專頁，但佢哋兩公婆就唔止一次喺網上失言甚至被指為咗呃Like有虐兒舉動。

喺2022年8月，有一張李元元嘅相上面寫住「廟街流鶯一枚，喂，你可唔可以先着返啲靚鞋先再講呀，你咁樣嚟，唔會有客嘅啦。」然後李璨森夫婦就將佢個女仔比喻做性工作者，呢啲宣傳手法引嚟好多人批評佢哋，之後佢哋個帳號就被刪咗。之後梁志瑩話佢冇刪除嗰個帳號嘅。

喺2023年8月，佢老婆喺社交媒體上傳一段影片，內容係大女Lucy打開紙盒，盒中竟然係剛半歲大嘅細女Sucy，被放進好似鞋盒咁大嘅紙箱。紙盒打開後，Sucy擘大雙眼，雖然無喊但表情甚為驚慌。片段上載不久梁志瑩隨即刪片，但相關截圖已經喺網上廣傳，網民怒插教壞人，有虐兒之嫌。

演出

電視劇
 2022年：《心靈師》 飾演 Sam

電影 
 2019年：《家和萬事驚》
 2019年：《淪落人》 飾演 張輝
 2020年：《大盜演》 飾演 徐蝦

香港電影男演員
前無綫電視男藝員
類:前香港電視網絡男藝員
祖籍東莞
瑋璁